Mikko Salmi vuonna 2015.
**Mikko Salmi** (s. 30. elokuuta 1975 Ylitornio) on suomalainen poliitikko, journalisti, muusikko ja pappi. Hän on toiminut Oulun kaupungin viestintäjohtajana huhtikuusta 2019 alkaen.

Ura
---

Salmi valmistui ylioppilaaksi Puolalanmäen lukiosta vuonna 1994 ja teologian maisteriksi Helsingin yliopistosta vuonna 2000. Opiskeluaikanaan Salmi oli Turun kaupunginteatterissa nuorisomusikaali Flyin`Jay´n pääroolissa vuosina 1995–1996. Vuosina 2000–2002 hän työskenteli nuorisosihteerinä Nuorten Keskus ry:ssä ja vuosina 2002–2007 Töölön seurakunnan pastorina. Hän perusti Pop-messun, jota on järjestetty Töölön seurakunnassa keväästä 2005 lähtien. 

Salmi tuli julkisuuteen voittamalla vuoden 2003 Golden Stars -kilpailun Seinäjoen Tangomarkkinoilla. Vuonna 2005 hän julkaisi ensimmäisen levynsä *Jyviä ja pakanoita*. Vuosina 2005–2006 Salmi juonsi Subtv:llä *Tunnustusten yö* -keskusteluohjelmaa. Vuosina 2008–2015 Salmi juonsi *Toivon päivä* -lähetystä Radio Deissä. Marraskuussa 2007 ilmestyi Salmen tuottama ja Edel Records Finlandin julkaisema Suomen ensimmäinen Virsikaraoke-DVD. Salmi tuotti toukokuussa 2008 julkaistun Veisukaraoke-DVD:n. Salmen toinen sooloalbumi *Jeesuksen ikäinen mies* julkaistiin lokakuussa 2009.

Mikko Salmi on ollut kolumnistina Kalevassa, Oulu-lehdessä, Sanassa ja Vantaan Laurissa. Vuonna 2013 Salmi oli Oulun seurakuntayhtymän digitaalisen viestintäyksikön Rauhan aseman toimituspäällikkönä. Vuosina 2012–2016 Salmi toimi viestintäalan yrittäjänä Sielun Soundi -nimisen yrityksensä kautta. Vuosina 2016–2018 hän toimi Demokraattia julkaisevan Kustannus Oy Demokraatin toimitusjohtajana. Mikko Salmi oli SDP:n pää-äänenkannattajan Demokraatin päätoimittajana syyskuusta 2015 maaliskuun loppuun 2019.

Vuoden 2012 kunnallisvaaleissa Salmi valittiin Oulun kaupunginvaltuustoon SDP:n listalta. Salmi sai vaaleissa 812 ääntä. Hän oli SDP:n ehdokkaana kevään 2015 eduskuntavaaleissa. Äänisaalis oli 3 008 ääntä.  Salmi oli ehdolla SDP:n puoluesihteeriksi helmikuun puoluekokouksessa vuonna 2017. Vuosina 2012–2015 Salmi toimi Oulun kaupunginhallituksen jäsenenä. Hänet valittiin kuntavaaleissa 2017 uudestaan Oulun kaupunginvaltuustoon 480 äänellä.

Salmi hakeutui Oulun kaupunginjohtajaksi vuonna 2022. Hän pääsi hakuprosessissa kolmen parhaan joukkoon.

Salmi oli 2023 eduskuntavaaleissa ehdokkaana Oulun vaalipiirissä SDP:n listalta. Hän sai 1 368 ääntä eikä tullut valituksi.

Tällä hetkellä Salmi toimii Oulun kaupungin viestintäjohtajana. Hän on saanut tehtävässä toimiessaan kaksi varoitusta: vuonna 2019 epäasiallisesta toiminnasta sekä vuonna 2024 kaupungin linjausten vastaisesta toiminnasta.

Yksityiselämä
-------------

Mikko Salmi on Oulun hiippakunnan emerituspiispan Samuel Salmen poika. Hänellä on kolme lasta, joista yksi on jo aikuinen.

Teokset
-------

* *Päivän Salmi*. Aurinko Kustannus 2008. ISBN 978-951-618-972-0.
* *Hunsvotin evankeliumi*. Kirjapaja 2014. ISBN 978-952-288-170-0.

Lähteet
-------

1. 1 2  Faktaa *mikkosalmi.com*. Viitattu 10.11.2014.
2. ↑  Pop-messun Facebook-sivu *facebook.com*.
3. ↑  Mikko Salmesta Radio Dein mediapastori *Radiodei.fi*. Viitattu 3.4.2010.
4. ↑  Uutinen *seurakuntalainen.fi*.
5. ↑  Salmi Demokraatin päätoimittajaksi.  *Helsingin Sanomat*, 21.7.2015, s. B 5.
6. ↑  Kunnallisvaalit 28.10.2012: Valitut ehdokkaat Oulu *Vaalit.fi*.  14.6.2013 (päivitetty). Oikeusministeriö. Viitattu 10.11.2014.
7. ↑  Eduskuntavaalit 2015 Oulun piirin Sosialidemokraatit. Viitattu 10.11.2014.
8. ↑  Kommentti puoluesihteerivaalista *demokraatti.fi*.
9. ↑  Kuntavaalit 2017
10. ↑  Pekka Moliis: Oulussa kutsuttiin kolme haastatteluun *Kuntalehti*.  8.11.2022. Viitattu 14.3.2023.
11. ↑  Mikko Salmi | Tulospalvelu | Eduskuntavaalit 2023 | yle.fi *vaalit.yle.fi*. Viitattu 22.4.2023.
12. ↑  Torikatu 10 Käyntiosoite work Oulu10, 90015 Oulun kaupunki Postiosoite postal PL 27, Oulu10:n sijainti kartalla: Yhteystiedot *Oulun kaupunki - www.ouka.fi*.  15.2.2023. Viitattu 22.4.2023. [vanhentunut linkki]
13. ↑  Aleksi Kari: Oulun vies­tin­tä­joh­ta­ja Mikko Sal­mel­le kir­jal­li­nen va­roi­tus Seppo Määtän ero­ai­kei­den vuo­ta­mi­ses­ta *Kaleva*.  20.03.2024. Viitattu 20.03.2024.
14. ↑  Henkilötiedot Oulu:  Oulun hiippakunnan tuomiokapituli.  Arkistoitu 8.11.2018. Viitattu 1.9.2016.

Aiheesta muualla
----------------

* Mikko Salmen sivusto

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |